गौतम गंभीर की मुश्किलें बढ़ीं, धोखाधड़ी के मामले में कोर्ट ने जारी किया वारंट  
गौतम गंभीर की मुश्किलें बढ़ीं
 धोखाधड़ी के मामले में कोर्ट ने जारी किया वारंट
गौतम गंभीर ने हाल ही में अंतरराष्ट्रीय क्रिकेट से संन्यास ले लिया था
अंतरराष्ट्रीय क्रिकेट (International Cricket) से संन्यास लेने के बाद अब गौतम गंभीर (Gautam Gambhir) की मुश्किलें बढ़ती दिख रही हैं. दिल्ली की एक अदालत ने एक रियल एस्टेट प्रोजेक्ट में फ्लैट खरीदारों से कथित तौर पर धोखाधड़ी से जुड़े एक मामले में लगातार समन भेजने के बावजूद पेश नहीं होने पर बुधवार को पूर्व क्रिकेटर गौतम गंभीर के खिलाफ जमानती वारंट जारी किया. शिकायत के अनुसार, 17 फ्लैट खरीदारों ने आरोप लगाया है कि उन्होंने 2011 में गाजियाबाद के इंदिरापुरम क्षेत्र में एक आने वाले एक प्रोजेक्ट में फ्लैटों की बुकिंग के वास्ते 1.98 करोड़ रुपए दिए थे लेकिन यह प्रोजेक्ट कभी शुरू नहीं हुआ. गंभीर रूद्र बिल्डवेल रिएलिटी प्राइवेट लिमिटेड और एच आर इंफ्रासिटी प्राइवेट लिमिटेड के संयुक्त प्रोजेक्ट के निदेशक और ब्रांड एम्बेसेडर थे. 
हाउसिंग परियोजना में अपार्टमेंट बुक करने के नाम पर जनता से 1.98 करोड़ रुपए ठगने के आरोप में 2016 में मामला दर्ज कराया गया था. मुख्य मेट्रोपॉलिटल मजिस्ट्रेट मनीष खुराना ने कहा, ‘‘इस तथ्य को ध्यान में रखते हुए कि गौतम गंभीर इस मामले में लगातार पेश नहीं हो रहे हैं और यहां तक कि सुनवाई की अंतिम तारीख में छूट संबंधी अर्जी खारिज होने के बाद भी वह हाजिर नहीं हुए इसलिए आरोपी के खिलाफ 10 हजार रुपए का जमानती वारंट जारी किया जाता है,'' 
अदालत ने मामले की अगली सुनवाई 24 जनवरी निर्धारित की है. बता दें कि गौतम गंभीर ने हाल ही में अंतरराष्ट्रीय क्रिकेट से संन्यास ले लिया था. गंभीर ने 58 टेस्ट मैचों में 4154 रन बनाए हैं, जबकि 147 वनडे में उन्होंने 5238 रन बनाए हैं.